সিলেবাস অনুযায়ী ছাত্র-ছাত্রীদের নির্দিষ্ট সময়ে পরীক্ষার ব্যবস্থা করাই তাঁর কাজ। অথচ তিনিই ‘ফেল’ করলেন ‘দিদিমণি’র পরীক্ষায়! 
শিক্ষামন্ত্রী পার্থ চট্টোপাধ্যায়ের দফতরের কাজকর্ম একাধিকবার বিতর্কের কারণ হয়েছে। এবার দফতরের জন্য বরাদ্দ অর্থ খরচ করতে না পারাও তাঁর ‘অস্বস্তি’র কারণ হয়ে দাঁড়াল। নির্দিষ্ট সময়ে বরাদ্দ খরচের
পরীক্ষাতে ‘পাশ’ করতে পারলেন না পার্থ। পুজোর ছুটি মিটে যাওয়ার পরে শুক্রবার টাউন হলে বিজয়া সম্মিলনীর মোড়কে মন্ত্রী-আমলাদের কাজের ‘পারফরম্যান্স’ যাচাইয়ের ব্যবস্থা করেছিলেন মুখ্যমন্ত্রী মমতা
বন্দ্যোপাধ্যায়। সেই মূল্যায়নেই কৃষি, জলসম্পদ এবং পঞ্চায়েতের মতো দফতরের কাছে কাজের ‘পারফরম্যান্সে’ পিছিয়ে পড়েছে পার্থের শিক্ষা দফতর।
বরাদ্দ খরচ করার প্রশ্নে সর্বোচ্চ নম্বর পেয়েছেন কৃষিমন্ত্রী পূর্ণেন্দু বসু। নির্দিষ্ট সময়ের মধ্যে দফতরের বরাদ্দ টাকার চেয়েও বেশি খরচ করেছেন তিনি। এদিনের মূল্যায়ন বৈঠকে পেশ-করা পরিসংখ্যান বলছে
পূর্ণেন্দুর খরচের পরিমাণ প্রায় ১৫৭ শতাংশ! জলসম্পদ উন্নয়নমন্ত্রী সৌমেন মহাপাত্রের দফতর খরচ করেছে বরাদ্দ টাকার ১৪৮ শতাংশ। পঞ্চায়েতমন্ত্রী সুব্রত মুখোপাধ্যায় ঘোরাফেরা করছেন ১২০-১২৫ শতাংশের
কোঠায়। সেখানে শিক্ষামন্ত্রী মেরেকেটে নিজের দফতরের বরাদ্দ টাকার মাত্র ৯০ শতাংশ খরচ করতে পেরেছেন। যা নিয়ে তাঁকে মুখ্যমন্ত্রীর উষ্মার মুখে পড়তে হয়েছে বলে জানাচ্ছেন বৈঠকে উপস্থিত
মন্ত্রী-আমলাদের একাংশ। বলা হচ্ছে, বৈঠক শেষের আগেই পার্থ ক্ষুণ্ণ হয়ে বেরিয়ে আসেন। দুপুর ১টা নাগাদ বৈঠক শুরু হলেও দুপুর ২টোর আগেই বেরিয়ে আসেন পার্থ। তবে পার্থের ঘনিষ্ঠ সূত্রের দাবি, আজ,
শনিবার কেন্দ্রীয় মানবসম্পদ উন্নয়নমন্ত্রী স্মৃতি ইরানির সঙ্গে বৈঠক করতে এদিনই পার্থ দিল্লি গিয়েছেন। দিল্লির উড়ান ধরতেই পার্থ বৈঠক শেষের আগে বেরিয়ে পড়েন। 
অন্যদিকে, কৃষি, পঞ্চায়েত ও জলসম্পদ-সহ আরও দু’একটি দফতরের কাজে মুখ্যমন্ত্রী তাঁর সন্তোষ ব্যক্ত করেছেন। অবশ্য তাঁর খুশি হওয়ার কারণ আছে বলে জানাচ্ছেন আমলা মহলের একাংশ। তাঁদের বক্তব্য,
পার্থের দফতর একটু পিছিয়ে থাকলেও সামগ্রিক বিচারে সব দফতরই বরাদ্দ অর্থের গড়ে ১০০ শতাংশই খরচ করতে পেরেছে। এক শীর্ষকর্তার কথায়, ‘‘একাধিক প্রকল্পের বরাদ্দ অর্থ কেন্দ্রের কাছ থেকে না-পাওয়া
সত্ত্বেও যেভাবে কাজ এগিয়েছে, তাতে মুখ্যমন্ত্রী সন্তুষ্ট। বকেয়া কাজ ডিসেম্বরের মধ্যে শেষ করার নির্দেশ দিয়েছেন।’’ মন্ত্রীদের খরচের খতিয়ান তুলে ধরেন অর্থমন্ত্রী অমিত মিত্র। রাজ্য কৃষি, শিল্প এবং পরিকাঠামো
ক্ষেত্রে ‘অগ্রগতি’রও বিস্তারিত খতিয়ান দেন অমিত।